钦定古今图书集成/明伦汇编/交谊典/第022卷 > 《礼记》 > 《玉藻》
## 钦定古今图书集成/明伦汇编/交谊典/第022卷 > 《礼记》 > 《玉藻》

侍食于先生，异爵者后祭，先饭。客祭，主人辞曰：“不足
祭也。”客餐，主人辞以疏；主人自置其酱，则客自彻之。

〈陈注〉先生齿尊于己者异爵，爵贵于己者后祭，示馔不为己也。先饭，示为尊贵者尝之也。盛主人之馔，故祭而主人辞之，谦也。既食而餐，以为美也，而主人辞以麤疏，亦谦也。酱者，食味之主，故主人自设，客亦自彻，礼尚施报也。

一室之人，非宾客，一人彻；壹食之人，一人彻。

〈陈注〉“一室之人”，同居共事者也。“壹食之人”，谓同事而相聚以食者也。二者皆为无宾主之分，故但推少者，一人彻之而已。

又

君入门，介拂𫔶，大夫中枨与𫔶之间，士介拂枨。

〈陈注〉此言两君相见之时。入门，入大门也。介，副也。𫔶，门中央所竖短木也。枨者，门之两旁长木，所谓楔也。君入当枨𫔶之中，主君在𫔶东，宾在。西主君上摈，在君后，稍近西而拂𫔶。宾之上介，在宾后，稍近东而拂𫔶。大夫之为摈为介者，各当君后，而在枨𫔶二者之中。士之为摈为介者，则各拂东西之枨也。

宾入不中门，不履阈，公事自𫔶西，私事自𫔶东。

〈陈注〉此宾谓邻国来聘之卿大夫也。“入不中门”，谓入门东而近𫔶也。阈，门限也。聘享是奉君命而行，谓之“公事。”“入自𫔶西”，用宾礼也。若私觌私面，谓之“私事”，以其非君命故也。“入自𫔶东”，从臣礼也。